Root glo Engelse kan bordjies verhangEngland se Joe Root in aksie. Foto: (AP Photo/Rui Vieira) Ondanks ’n loesing met nege paaltjies in die eerste toets in Brisbane glo Joe Root dat sy span ’n kans in die Reeks om die As staan. Engeland het nog altyd swak op die Gabba-krieketveld vertoon, maar volgens Root is daar steeds rede tot optimisme. “Dit voel anders as met vorige reekse waar ons Brisbane stert tussen die bene moes verlaat ná ’n groot nederlaag,” het die Engelse kaptein gesê. Root, die voorste toetskolwer ter wêreld, het verlede week saam met Dawid Malan toegesien dat Engeland se skip in hul tweede kolfbeurt na ’n veilige hawe gestuur word; net om kort daarna in afgryse toe te kyk hoe die einste skip na die seebodem sink. Engeland het toe agt paaltjies vir minder as 80 lopies verloor en die Aussies het die wedstryd binne vier dae gewen. Root se optimisme sluit aan by James Anderson se stelling dat die Engelse nie meer bang vir Australië weg van die huis is nie. “Ek dink ons perspektief is nou effens anders as ná vorige Brisbane-toetse,” het Root voortgegaan. “Die spelers is baie positief en veral ons boulers het hulself uitstekend van hul taak gekwyt. Hulle het baie geleenthede geskep; ons het dit net nie altyd benut nie.” En soos wat almal weet moet ’n mens elke geleentheid in toetskrieket met albei hande aangryp; anders kan dit in ’n baie lang dag ontaard. Anderson – wat die eerste toets misgeloop het – behoort die boulwerk vir die Engelse in die tweede toets in Adelaide te open. Die veteraansnelbouler het juis 5/48 in sy vorige wedstryd in Adelaide geneem. Intussen word daar ook oor Ben Stokes se fiksheid gesweet. Stokes, wat een van die hoofrolle in die foutbaldrama vertolk het, het sy knie beseer terwyl hy veldwerk gedoen het.